‘Dieseldief’ vasgetrekArgieffoto ter illustrasie (Foto: Pixabay) Die Valke in die Vrystaat het vandeesweek ’n vragmotorbestuurder in hegtenis geneem wat na bewering gesteelde diesel van Verkykerskop na Harrismith in dié provinsie vervoer het. Die man sal na verwagting Woensdag in die landdroshof in Harrismith verskyn. Ao. Lynda Steyn, woordvoerder van die Valke, het in ’n verklaring gesê die verdagte en die vragmotor met die vermoedelik gesteelde diesel is Dinsdag by ’n vragmotorstilhouplek in Harrismith aangetref nadat die vragmotor deur insleepdienste daarheen gesleep is. Volgens Steyn kon die 40-jarige bestuurder van dié vragmotor nie verklaar waar hy die diesel bekom het wat hy vervoer nie en is gevolglik op die plek in hegtenis geneem. Daar is tydens die inhegtenisneming beslag gelê op die vragmotor, die tenker en die sleepwa met diesel ter waarde van R480 000. Die vragmotorbestuurder staan tereg op aanklag van die besit van vermoedelik gesteelde brandstof.